ผ้าไหมไทยหลากหลาย หาซื้อได้ยาก จำหน่ายภายในงานตรานกยูงพระราชทาน สืบสานตำนานไหมไทย ครั้งที่ 17
ตลอดช่วงเช้าวันนี้(27 ส.ค) ที่งานตรานกยูงพระราชทาน สืบสานตำนานไหมไทย ครั้งที่ 17 ที่ ฮอลล์ 9 อิมแพ็ค เมืองทองธานี จัดขึ้นโดยกรมหม่อนไหม เพื่อน้อมรำลึกในพระมหากรุณาธิคุณของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 ที่ทรงสืบสานและทรงให้ความสำคัญกับผ้าไหมไทย โดยบรรยากาศในงาน มีการจัดนิทรรศการเฉลิมพระเกียรติสมเด็จพระบรมราชชนนีพันปีหลวง ,นิทรรศการแสดงตรานกยูงพระราชทาน พร้อมแสดงขั้นตอนการขอรับรองมาตรฐานผลิตภัณฑ์ ผ้าไหมตรานกยูงพระราชทาน ,การแสดงผลงานการประกวดเส้นไหม ผ้าไหมตรานกยูงพระราชทาน โดยบนเวทีกลางได้มีการสาธิตการีดผ้าไหมให้เรียบ สาธิตการปรุงอาหารจากผลิตภัณฑ์หม่อนไหม ตลอดจนการออกร้านจำหน่ายผ้าไหมและผลิตภัณฑ์ไหมไทย และสินค้าที่ต่อเนื่องกับหม่อนไหมเข้าร่วมแสดงสินค้า มากกว่า 200 ร้านค้า ส่งผลให้บรรยากาศวันที่ 4 ตลอดทั้งวันนี้ มีประชาชนสนใจเดินเลือกซื้อสินค้าผ้าไหมไทย พร้อมรับชมแฟชั่นโชว์ชุดผ้าไหมกันอย่างต่อเนื่อง นายธงชัย พันธสง่า ชุมชนเครือข่ายทางวัฒธรรมหนองไผ่ล้อม จังหวัดนครราชสีมา กล่าวว่า ดีใจที่ได้รับโอกาสนำผลิตภัณฑ์ผ้าไหม จากเกษตรกรโดยตรงมาจัดแสดง เพื่อเพิ่มช่องทางการเพิ่มรายได้อีกทางหนึ่ง ขณะที่หนึ่งในประชาชนที่ร่วมงาน กล่าวว่า ปีนี้มีความแตกต่างจากทุกๆ ปี แต่คงความน่าสนใจ โดยเฉพาะการนำผ้าไหมที่ไดรับพระราชทานตรานกยูงพระราชทานมาจัดแสดงและร้านค้าจากเกษตรกรที่คัดสรรผ้าไหมคุณภาพมาจัดจำหน่ายสำหรับประชาชนที่สนใจ มางานเดียวสามารถเลือกครบได้ทุกจังหวัด ในงานตรานกยูงพระราชทาน สืบสานตำนานไหมไทย ครั้งที่ 17 ระหว่างเวลา 10.00 น.-20.00 น. จนถึงวันพรุ่งนี้เป็นวันสุดท้าย ที่ฮอลล์ 9 อิมแพ็ค เมืองทองธานี